Invadatorii ruși şi-au intensificat activitatea în regiunea Harkov, iar acolo au loc lupte. Asaltul deschide un nou front în războiul la scară largă purtat de Rusia împotriva Ucrainei, care s-a concentrat până acum în special în zonele din estul şi sudul ţării invadate, după ce o contraofensivă ucraineană a respins şi a alungat, în primul an al războiului, forţele de ocupație din nordul ţării, inclusiv din regiunea capitalei Kiev.
Ministerul ucrainean al Apărării a anunţat vineri că a trimis întăriri pentru a ajuta la respingerea atacurilor ruseşti în zonele de frontieră din regiunea Harkov, în nord-estul ţării. Ministerul a confirmat că trupele ruseşti au încercat să pătrundă cu vehicule blindate la primele ore ale dimineţii, dar susţine că deocamdată eforturile Moscovei au fost respinse.
„În jurul orei cinci dimineața a existat o încercare a inamicului de a străpunge linia noastră defensivă, sub acoperirea unor vehicule blindate. Deocamdată, aceste atacuri au fost respinse; luptele de intensitate variabilă continuă”, a precizat Ministerul ucrainean al Apărării.
Forţele ucrainene erau pregătite pentru un nou asalt terestru al Rusiei în Harkov, a declarat vineri preşedintele ucrainean olodimir Zelenski.
„Ucraina i-a întâmpinat acolo cu trupe, brigăzi şi artilerie”, a declarat el într-o conferinţă de presă, avertizând că Rusia ar putea trimite mai multe trupe pentru a-şi susţine tentativa de avansare.
Ce urmăresc rușii?
O sursă militară ucraineană de rang înalt, care a refuzat să fie numită, a declarat pentru Reuters că forţele ruseşti urmăresc să împingă forţele armate ucrainene până la 10 kilometri de graniţa cu Rusia şi că forţele Kievului încearcă să le reţină.
„Ocupanţii au intensificat bombardamentele în direcţia nordică. În primul rând, inamicul loveşte în oraşul Vovceansk”, a declarat şeful administraţiei militare regionale din Harkov, Oleh Sînehubov, care spune că bombardamentele cu lansatoare multiple de rachete şi artilerie au continuat pe tot parcursul nopţii şi că au existat încercări nereuşite ale unor grupuri subversive de a trece graniţa, scrie Ukrainskaia Pravda.
Asaltul a început cu bombardarea intensă a localităţilor de frontieră din regiunea Harkov cu diferite mijloace de foc. În prezent, bombardamentele continuă, în special în zona oraşului Vovceansk. De asemenea, sunt utilizate în mod activ sistemele de război electronic şi dronele. Potrivit sursei citate, au loc lupte în zona de frontieră a regiunii Harkov, ruşii încercând să intre într-o serie de localităţi de-a lungul graniţei.
Cel puțin un civil a fost ucis de ruși la Vovceansk. Un alt civil a fost omorât într-un sat de din apropiere, iar alții cel puțin cinci sunt răniți.
Spionajul ucrainean se aștepta la această ofensivă
În acelaşi timp, însă, ucrainenii spun că resursele disponibile folosite de inamic în acest moment nu sunt suficiente pentru un avans în adâncime.
Serviciile secrete ucrainene se aşteptau de mult la astfel de acţiuni ale inamicului, susţine Ukrainskaia Pravda.
„Sarcina întregii societăţi este să nu intre în panică, ci să îi ajute pe soldaţii noştri de pe linia frontului. Civilii din zonele de graniţă nu trebuie să intre în panică, ci să asculte apelurile autorităţilor locale, în special de evacuare”, au declarat sursele militare citate de publicaţia ucraineană.
Potrivit lui Tamaz Gambaraşvili, şeful administraţiei militare din Vovceansk, evacuarea populaţiei din oraş şi din localităţile învecinate este în curs de desfăşurare. Autorităţile, poliţia şi voluntarii lucrează împreună pentru a ajuta oamenii să plece.
Alte atacuri posibile
Analiştii spun că asaltul asupra Vovceansk ar putea marca începutul unei încercări ruseşti de a crea o „zonă-tampon”, potrivit Associated Press. Vladimir Putin promisese să creeze o astfel de zonă la începutul acestui an pentru a stopa atacurile frecvente ale Ucrainei asupra Belgorodului şi a altor regiuni de frontieră ruseşti.
Ucraina declarase anterior că ştie că Rusia adună mii de trupe de-a lungul frontierei de nord-est, în apropierea regiunilor Harkov şi Sumî. În timp ce forţele Kremlinului au întrepins cea mai recentă ofensivă terestră în estul Ucrainei, oficialii serviciilor de informaţii ucrainene au spus că se aşteaptă ca forţele Kremlinului să atace şi în nord-est.
Deşi Rusia probabil că nu poate captura Harkov, al doilea oraş ca mărime din Ucraina, ar putea constrânge Ucraina să trimită mai multe trupe în regiune, lăsând alte zone mai vulnerabile la atac, potrivit AP. De asemenea, forţarea autorităţilor ucrainene de a evacua civilii este posibil să creeze perturbări şi să deturneze resurse.
Ucraina a alungat trupele ruseşti din cea mai mare parte a regiunii Harkov în 2022, în primul an de război la scară largă, dar după ce a rezistat contraofensivei Kievului de anul trecut, forţele ruseşti au revenit în ofensivă şi avansează încet în regiunea Doneţk, mai la sud. Harkov rămâne totuşi o regiune deosebit de vulnerabilă din cauza proximităţii sale faţă de Rusia. Regiunea a fost frecvent vizată de lovituri aeriene care au provocat daune majore infrastructurii energetice.